**tristeţi târzii**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

iubesc femeile triste

iubesc-ul acesta are ceva comun cu

toţi oamenii pe care i-am iubit o singură dată

aşa cum iubeşti prima ploaie prima zăpadă

prima dragoste făcută la capăt de linie un capăt

uneori interminabil cu multe secrete şi arome de parfum

oricum nu mai contează

cândva respiram unul din celălalt şi visam

un şir lung de copii

dar poate că

lumea asta

n-a fost decât în

amintirea unui chip

respir acum din mine puţin câte puţin şi

urmăresc urmele tale neatinse de umbră

şi din când în când mă uit

la tot ce-a mai rămas -

un anotimp ploios cu mult frig

voi înnopta în el strigându-te